പമേല ആൻഡേഴ്സൺ

പമേല ഡെനിസ് ആൻഡേഴ്സൺ (ജനനം: ജൂലൈ 1, 1967) ഒരു കനേഡിയൻ-അമേരിക്കൻ അഭിനേത്രിയും മോഡലും ടെലിവിഷൻ വ്യക്തിത്വവും എഴുത്തുകാരിയുമാണ്  പ്ലേബോയ് മാസികയുടെ കവറിൽ നിരവധി തവണ പ്രത്യക്ഷപ്പെട്ടിട്ടുള്ള അവർ ഹോം ഇംപ്രൂവ്മെന്റ് (1991-1993, 1997), ബേവാച്ച് (1992-1997), വി.ഐ.പി. (1998-2002) എന്നീ ടെലിവിഷൻ പരമ്പരകളിലെ വേഷങ്ങളുടെ പേരിലും അറിയപ്പെടുന്നു. 

പ്ലേബോയ് മാസികയുടെ 1990 ഫെബ്രുവരി ലക്കത്തിലെ പ്ലേമേറ്റ് ഓഫ് ദ മന്ത് ആയി തിരഞ്ഞെടുക്കപ്പെട്ട ശേഷം ആൻഡേഴ്സൺ പൊതുജനശ്രദ്ധയിലെത്തി. മാസികയുടെ കവറിൽ സ്ഥിരമായി പ്രത്യക്ഷപ്പെട്ട അവർ, മറ്റേതൊരു വ്യക്തിയേക്കാൾ കൂടുതൽ തവണ പ്ലേബോയ് കവറുകളിൽ പ്രത്യക്ഷപ്പെട്ട വ്യക്തിയെന്ന റെക്കോർഡും സ്വന്തമാക്കി. 1991 ൽ എബിസി കോമഡി പരമ്പരയായ ഹോം ഇംപ്രൂവ്‌മെന്റിന്റെ ആദ്യ രണ്ട് സീസണുകളിൽ ലിസ എന്ന കഥാപാത്രമായി പ്രത്യക്ഷപ്പെട്ട ശേഷം ആൻഡേഴ്സൺ പ്രേക്ഷകർക്കിടയിൽ ചിരപരിചിതയായി. അടുത്ത വർഷം, ആക്ഷൻ-നാടക പരമ്പരയായ ബേവാച്ചിൽ സി ജെ പാർക്കറെ അവതരിപ്പച്ചതിന് അന്താരാഷ്ട്ര അംഗീകാരം ലഭിച്ച അവർ ഒരു സെക്സ് സിംബലെന്ന നിലയിൽ അഭിനയരംഗത്ത് തന്റെ ചുവടുകൾ കൂടുതൽ ഉറപ്പിച്ചു. 1998 മുതൽ 2002 വരെയുള്ള കാലത്ത് ആൻഡേഴ്സൺ ആക്ഷൻ കോമഡി പരമ്പരയായ V.I.P- യിൽ വാലറി അയൺസ് എന്ന വേഷം ചെയ്തു. 

 ആദ്യകാലം 
കാനഡയിലെ ബ്രിട്ടീഷ് കൊളംബിയയിലെ ലേഡിസ്മിത്തിൽ ശവസംസ്കാര ജോലിക്കാരനായ ബാരി ആൻഡേഴ്സണിന്റെയും പരിചാരികയായ കരോളിന്റെയും മകളായി ആൻഡേഴ്സൺ ജനിച്ചു. സാരിജാർവി സ്വദേശിയായ ഒരു ഫിന്നിഷ് പൌരനായിരുന്ന അവരുടെ മുതുമുത്തച്ഛൻ ജുഹോ ഹൈറ്റിയായ്നൻ 1908-ൽ ഗ്രാൻഡ് ഡച്ചി ഓഫ് ഫിൻലാൻഡിൽനിന്ന് (അക്കാലത്ത് റഷ്യൻ സാമ്രാജ്യത്തിന്റെ ഭാഗം) കാനഡയിലേക്ക് കുടിയേറ്റം നടത്തി. ഒരു കുടിയേറ്റക്കാരനായി അവിടെയെത്തിയ അദ്ദേഹം തന്റെ പേര് ആൻഡേഴ്സൺ എന്നാക്കി മാറ്റി. അമ്മയുടെ ഭാഗത്തുനിന്ന് പമേല ആൻഡേർസണ് റഷ്യൻ വംശ പാരമ്പര്യവുമുണ്ട്. ഭരണഘടനാ നിയമം, 1867 പ്രകാരം കാനഡ ഔദ്യോഗികമായി സ്ഥാപിതമായതിന്റെ 100 –ആം വാർഷികമായ 1967 ജൂലൈ 1 -ന് ഒരു "സെന്റിനിയൽ ബേബി" ആയി ജനിച്ച അവർക്ക് ഉടൻതന്നെ ചില പ്രസ് കവറേജുകൾ ലഭിച്ചിരുന്നു. 

 അവലംബം